ᐸᑎᒪ ᒪᒃ ᐊᑯ ᒥᓐ ᒋᓴᔅ ᑲ ‍ ᓄᑯᓯᔅᑐᐛᑦ ᐅᒋᔅᒋᓄᐊᒧᐛᑭᓇ ᐊᓐᑕ ᐊᓂᔭ ᓴᑲᐃᑭᓂᔪᐤ ᑕᐃᐱᕆᔭᔅ ᑲ ‍ ᐃᓯᓂᐧᑲᑕᔨᒡ᙮
ᒪᐅᑕ ᒪᒃ ᑲ ᐃᓯ ‍ ᓄᑯᓯᔅᑐᐛᑦ᙮
ᒪᒧᐤ ᒋ ‍ ᑕᐅᒡ ᐅᒡ ᒥᓯᐛ,
ᓴᐃᒥᓐ ᐱᑕᕐ,
ᑥᒥᔅ,
ᐊᓐ ᑲ ‍ ᓂᓯᒡ ᑲ ‍ ᐃᓯᓂᐧᑲᑕᑭᓄᐅᑦ,
ᓇᑕᓂᔭᓪ,
ᐊᓐ ᑲᐃᓇᒡ ᑲ ‍ ᐅᒋᑦ ᐊᓐᑕ ᑲᓕᓕ ᐊᔅᒋᒡ ᑲ ‍ ᑎᑯᓂᔨᒡ,
ᑭᔭ ᐊᓂᔭ ᓂᓱ ᓴᐱᑎ ᐅᑯᓴ ᑭᔭ ᓂᓱ ᑯᑎᑭᒡ ᒋᔅᒋᓄᐊᒧᐛᑭᓐᒡ᙮
ᐊᑯ ᓴᐃᒥᓐ ᐱᑕᕐ ᒂ ‍ ᐃᑕᑦ ᐊᓂᔭ ᒋᔅᒋᓄᐊᒧᐛᑭᓐᒡ “ᓂᑭ ‍ ᓂᑐᓂᒪᓴᓐ᙮”
ᒂ ‍ ᐃᑎᑯᑦ,
“ᒋᑭ ‍ ᐎᒐᐅᑎᓇᓐ᙮”
ᒂ ‍ ᐳᓯᒡ᙮
ᐃᔅᑭᓐ ᑎᐱᔅᑲᐛ ᒪᒃ ᒋ ‍ ᑕᐅᒡ ᐊᑲ ᐅᒋ ᐱᑕᐅᔭᒡ᙮
ᐃᔅᐱ ᒪᒃ ᐊ ᐊᑎ ‍ ᐸᑕᐱᓂᔨᒡ,
ᒋᓴᔅ ᒋ ‍ ᓂᐳᐅᐤ ᐊᓐᑕ ᓯᓱᒡ,
ᒥᒄ ᓇᒪ ᐅᒋ ᒋᔅᒐᔨᒪᐅᒡ ᐊᓐᒡ ᒋᔅᒋᓄᐊᒧᐛᑭᓐᒡ ᒋᓴᓴ ᐊᓂᔭᔪᐛ᙮
ᒋ ‍ ᐃᑎᑯᐅᒡ ᒪᒃ,
“ᐊᔅᒄ ᐊ ᓇᒪ ᒋ ‍ ᐱᑕᐅᔭᓇᐛᐤ ?”
“ᓇᒪ,”
ᒋ ‍ ᐃᑕᐅᒡ᙮
ᐊᑯ ᒂ ‍ ᐃᑕᑦ,
“ᒋᑭ ‍ ᐱᑕᐅᔭᓇᐛᐤ ᐊᓐᑕ ᒋᒥᔪᓂᐛᒡ ᐃᑕᒐ ᐃᓯ ᐱᑭᔅᑐᐛᐊᒂ ᐊᓐ ᒋᑦ ᐊᐃᐱᐛᐤ᙮”
ᑭᑈ ᑲ ‍ ᐱᑭᔅᑐᐛᐛᒡ ᐊᓂᔭ ᐅᑦ ᐊᐃᐱᐛᐛ᙮
ᓇᒪ ᐅᒋ ᓱᐳᑕᐅᒡ ᐊᓂᔭᔪᐛ ᐅᑦ ᐊᐃᐱᐛᐤ ᐃᔅᐱ ᐛᒋᐱᑕᒡ ᐊ ‍ ᐃᔅᐱᔅ ᒋ ‍ ᒥᒐᑎᔨᒋ ᐅᓂᒪᓯᒧᐛᐛ᙮
ᐊᓂᔭᔪᐛ ᒪᒃ ᒋᔅᒋᓄᐊᒧᐛᑭᓐ ᒋᓴᔅ ᑲ ‍ ᓴᒋᐊᑦ,
ᒋ ‍ ᐃᑕᐤ ᐊᓂᔭ ᐱᑕᕋ,
“ᐅᑎᐸᔨᒋᒐᐤ ᐊᓐ᙮”
ᐃᔅᐱ ᒪᒃ ᓴᐃᒥᓐ ᐱᑕᕐ ᐱᔭᑕᐧᒃ ᐅᑎᐸᔨᒋᒐᐛ ᐊ ‍ ᐊᐎᔨᒋ ᐊᓂᔭᔪᐛ ᒋ ‍ ᐳᔅᑎᔅᑭᒻ ᐅᑦ ᐊᑯᑉ ᐊᓂᔭ ᑲ ‍ ᒥᓇᐧᒃ ᒐ ‍ ᐊᑐᔅᒐᑦ,
ᐊᑯ ᑲ ‍ ᐱᑭᔅᑐᐛᒂᔅᑯᑎᑦ᙮
ᐊᑯ ᐊᓐᒡ ᑯᑎᑭᒡ ᒋᔅᒋᓄᐊᒧᐛᑭᓐᒡ ᑲ ᐸᒋ ‍ ᓇᑎᑭᒪᐱᔨᒡ,
ᐊ ‍ ᐅᑕᐸᒡ ᐊᓂᔭ ᐅᑦ ᐊᐃᐱᐛᐛ ᐊ ‍ ᓴᑭᔅᒋᓇᔨᒋ ᓂᒪᓴ᙮
ᓇᒪ ᒪᒃ ᓇᔅᒡ ᑕᐅᒡ ᐅᒋ ᐃᑕᐅᒡ,
ᓴᓯᑲᓐ ᓂᔅᑐ ᒥᑕᓯᒥᑎᓄᐤ ᒥᓯᑦ ᒋ ‍ ᐃᔅᐱᓯᓇᑯᓂᔨᒐ ᐊᓐᑕ ᐅᒋ ᓯᓱᒡ᙮
ᐃᔅᐱ ᒪᒃ ᑲ ‍ ᑭᐸᒡ ᒋ ‍ ᐛᐸᑎᒧᒡ ᐃᔅᑯᑕᔪᐤ ᓂᒪᓴ ᐊ ‍ ᑎᑭᔄᑭᓄᔨᒋ ᐊᓐᑕ ᑭᔭ ᐸᒂᓯᑭᓇ᙮
ᐊᑯ ᒋᓴᓴ ᒂ ‍ ᐃᑎᑯᒡ,
“ᐸᓱᐛᐧᑯᒡ ᐊᓐᒡ ᐱᔅᒐ ᓂᒪᓯᒡ ᑲ ‍ ᐱᑕᐅᔭᔭᒄ᙮”
ᐊᑯ ᓴᐃᒥᓐ ᐱᑕᕐ ᒂ ‍ ᐊᒂᓯᐱᑕᑦ ᐊᓂᔭ ᐊᐃᐱᔭ᙮
ᓴᓯᑲᓐ ᐸᐃᑯ ᒥᑕᓯᒥᑎᓄᐤ ᒥᓐ ᐱᑕᑕᒡ ᑕᑐᔪᐤ ᐊᓱ ᓂᔅᑐ ᒋ ‍ ᑕᑎᓯᒐᓂᐃ ᐊᓂᔭᔪᐛ ᓂᒪᓴ᙮
ᐊᑎ ᒪᒃ ᐊᓂᔭ ᐊᒋ ‍ ᐃᔅᐱᔅ ᓴᑭᔅᒋᓇᔨᒋ ᓂᒪᓴ ᓇᒪ ᐃᔭᐱᒡ ᐅᒋ ᐱᑯᐱᔪᐛ ᐊᓂᔭ ᐅᑦ ᐊᐃᐱᐛᐛ᙮
ᐊᑯ ᑲ ‍ ᐃᑎᑯᒡ ᒋᓴᓴ,
“ᐊᔅᑎᒧᒄ,
ᐸᒋ ‍ ᒥᒋᓱᒄ᙮”
ᓇᒪ ᒪᒃ ᐛᐛᒡ ᐸᐃᒄ ᐊᓐᒡ ᒋᔅᒋᓄᐊᒧᐛᑭᓐᒡ ᐅᒋ ᐎ ᐃᑕᐅᒡ,
“ᐊᐛᓐ ᒋᔾ ?”
ᐛᔅ ᒋ ‍ ᒋᔅᒐᔨᒪᐅᒡ ᐅᑎᐸᔨᒋᒐᐛ ᐊᓂᔭᔪᐛ᙮
ᒋᓴᔅ ᒪᒃ ᒋ ‍ ᓇᑕᐤ,
ᒂ ‍ ᐅᑎᓇᑦ ᐊᓂᔭ ᐸᒂᓯᑭᓇ ᐊᑯ ᒂ ‍ ᒪᒪᑎᓂᒧᐛᑦ,
ᑭᔭ ᐊᓂᔭ ᓂᒪᓴ ᐊᐅᑯᓐ ᑲ ‍ ᐃᑐᑐᐛᑦ᙮
ᐊᐅᒄ ᒪᒃ ᐅᔭ ᓂᔍᐤ ᑲ ‍ ᓄᑯᓯᔅᑐᐛᑦ ᒋᓴᔅ ᐊᓂᔭᔪᐛ ᐅᒋᔅᒋᓄᐊᒧᐛᑭᓇ ᑲ ‍ ᐃᔅᐱᔅ ᐅᓂᔅᑲᑦ ᓂᐳᐅᓂᒡ ᐅᒡ᙮
ᐃᔅᐱ ᒪᒃ ᑲᒋ ᐃᓯ ‍ ᒥᒋᓱᐅᒡ,
ᒋᓴᔅ ᒋ ‍ ᐃᑕᐤ ᓴᐃᒥᓐ ᐱᑕᕋ,
“ᓴᐃᒥᓐ,
ᒋᔾ ᑲ ‍ ᐅᑯᓯᑐᑕᔅᒃ ᒠᓐ,
ᐃᐛᒃ ᐊ ᓂᔾ ᒋ ‍ ᓴᒋᐃᓐ ᐃᔅᐱᔅ ᐅᒡ ?”
ᐊᑯ ᓴᐃᒥᓐ ᐱᑕᕐ ᒂ ᐃᓯ ‍ ᐎᑎᒧᐛᑦ,
“ᓂᐦᐃ,
ᐅᑎᐸᔨᒋᒐᐤ,
ᒋ ‍ ᒋᔅᒐᔨᑕᓐ ᐊ ‍ ᓴᒋᐃᑕᓐ᙮”
ᒋᓴᔅ ᒪᒃ ᒋ ‍ ᐃᑕᐤ,
“ᓂᓇᑭᑐᐛᔨᒥᒡ ᓂᒪᔭᑕᓂᓯᒥᒡ᙮”
ᓂᔄᐤ ᒪᒃ ᒥᓐ ᒋᓴᔅ ᒋ ‍ ᐃᑕᐤ ᐊᓂᔭ ᓴᐃᒥᓐ ᐱᑕᕋ,
“ᓴᐃᒥᓐ,
ᒠᓐ ᑲ ‍ ᐅᑯᓯᑐᑕᔅᒃ,
ᒋ ‍ ᓴᒋᐃᓐ ᐊ ?”
ᐊᑯ ᑲ ᐃᓯ ‍ ᐎᑎᒧᐛᑦ,
“ᓂᐦᐃ,
ᐅᑎᐸᔨᒋᒐᐤ,
ᒋ ‍ ᒋᔅᒐᔨᑕᓐ ᐊ ‍ ᓴᒋᐃᑎᓐ᙮”
ᒋᓴᔅ ᒪᒃ ᒋ ‍ ᐃᑕᐤ,
“ᓂᓇᑭᑐᐛᔨᒥᒡ ᓂᒪᔭᑕᓂᓯᒥᒡ᙮”
ᓂᔍᐤ ᒪᒃ ᒥᓐ ᒋᓴᔅ ᒋ ‍ ᐃᑕᐤ,
“ᓴᐃᒥᓐ,
ᒠᓐ ᑲ ‍ ᐅᑯᓯᑐᑕᔅᒃ,
ᒋ ‍ ᓴᒋᐃᓐ ᐊ ?”
ᐊᑯ ᐱᑕᕐ ᓇᔅᒡ ᑲ ‍ ᒥᒐᔨᑕᐧᒃ ᐛᔅ ᐊᑯ ᓂᔍᐤ ᑲ ‍ ᑯᒂᒋᒥᑯᑦ ᒋᓴᓴ ᐊ ‍ ᐃᑎᑯᑦ,
“ᒋ ‍ ᓴᒋᐃᓐ ᐊ ?”
ᐊᑯ ᑲ ‍ ᐃᑕᑦ,
“ᐅᑎᐸᔨᒋᒐᐤ,
ᒥᓯᐛ ᒐᒂᓐ ᒋ ‍ ᒋᔅᒐᔨᑕᓐ,
ᒋ ‍ ᒋᔅᒐᔨᑕᓐ ᐊ ‍ ᓴᒋᐃᑕᓐ᙮”
ᒋᓴᓴ ᒪᒃ ᒋ ‍ ᐃᑎᑯᐤ,
“ᓂᓇᑭᑐᐛᔨᒥᒡ ᓂᒪᔭᑕᓂᓯᒥᒡ᙮
ᑯᐃᔅᒄ ᒋ ‍ ᐎᑎᒪᑎᓐ,
ᐊᔅᒄ ᐊᒋ ‍ ᐅᔅᒋᓂᒋᓱᐎᓐ ᒥᒄ ᑕᓐ ᐛ ᐊᐃᑎᔨᓐ ᔅᒋ ‍ ᐃᑎᓐ ᑭᔭ ᒥᒄ ᑕᓐᑕ ᐛ ᐃᑐᑕᔨᓐ ᐊᑯᑕ ᑲ ‍ ᐃᑐᑕᔨᓐ᙮
ᐃᔅᐱ ᒪᒃ ᒋᓴᐃᔪᔨᓇ,
ᓱᐅᓂᔅᒐᔨᓇ ᒪᒃ ᒋᑭ ‍ ᒪᐧᑯᐱᑕᑭᓄᐛ ᔅᑎᒋᔭ ᐊᑯ ᒐ ‍ ᐃᑐᑕᐃᑯᔨᓐ ᐊᓐᑕ ᐊᑲ ᐎ ᐃᑐᑕᔨᓐ᙮”
ᐅᔭ ᒪᒃ ᒋᓴᔅ ᑲ ‍ ᐃᔅᒋᔄᑦ ᒋ ‍ ᓂᑐᐛᔨᒪᐤ ᒐᒋ ᒋᔅᒐᔨᑎᒥᔨᒋ ᑕᓐᑕ ᒐ ᐃᓯ ‍ ᓂᐱᔨᒋ ᒐᒋ ᐅᒋ ‍ ᒋᔅᑕᔨᒪᑭᓄᔨᒋ ᒋᓴᒪᓂᑐᐛ᙮
ᐊᑯ ᒋᓴᔅ ᐊᑕᑦ,
“ᐸᒋ ‍ ᐱᐸᐎᒐᐎ᙮”
ᐱᑕᕐ ᒋ ‍ ᒂᔅᒋᑲᐳᐤ ᒂ ‍ ᐛᐱᒪᑦ ᐊᓂᔭ ᑯᑎᑲ ᒋᔅᒋᓄᐊᒧᐛᑭᓇ,
ᐊᓂᔭ ᒋᓴᓴ ᑲ ‍ ᓴᒋᐊᔨᒋ᙮
ᐊᐅᑯᓐ ᐊᓂᔭ ᑲ ‍ ᐊᔅᐱᒋᓯᒧᔨᒋ ᒋᓴᓴ ᐊ ‍ ᑕᔨᒋ ᒪᒂᒡ ᑲ ‍ ᒥᒋᓱᒡ ᑭᔭ ᑲ ᐃᓯ ‍ ᑯᒂᒋᒪᑦ,
“ᐅᑎᐸᔨᒋᒐᐤ,
ᐊᐛᓐ ᒐ ‍ ᐎᔭᓯᐱᔅᑎᓂᔅᒃ ?”
ᐃᔅᐱ ᐎᔭᐱᒪᑦ ᐱᑕᕐ ᐅᔭ ᓇᐸᐛ ᒋ ‍ ᑯᒂᒋᒪᐤ ᒋᓴᓴ,
“ᐅᑎᐸᔨᒋᒐᐤ,
ᐅ ᒪᒃ ᐎᔾ ᓇᐸᐤ ?”
ᒋᓴᓴ ᒋ ‍ ᐃᑎᑯᐤ,
“ᓂᑐᐛᔨᒥᑲ ᒐᒋ ᐱᒪᑎᓯᑦ ᐸᑐᔅ ᒥᓐ ᑎᑯᓯᓄᒐ,
ᑕᓐ ᒪᒃ ᒐ ‍ ᑎᔨᓐ ᒋᔾ ?
ᐸᒋ ‍ ᓇᓴᐎ ᒋᔾ᙮”
ᐊᑯ ᒂ ‍ ᒥᓯᑕᐱᔨᒡ ᑎᐸᒋᒧᐅᓐ ᐊᓐᑕ ᒥᓯᑕ ᐎᐧᑲᓂᓯᒪᐅᒡ ᐊ ‍ ᑕᒡ ᐊᓂᔭ ᒐ ᐊᑲ ᐅᒋ ‍ ᓂᐱᑦ ᐅ ᒋᔅᒋᓄᐊᒧᐛᑭᓐ᙮
ᒥᒄ ᒪᒃ ᓇᒪ ᐅᒋ ᐃᔅᒋᔄᑯᐱᓇ ᒋᓴᔅ ᒐ ᐊᑲ ᐅᒋ ‍ ᓂᐱᔨᒋ᙮
ᒋ ‍ ᐃᑕᐤ,
“ᓇᑐᐛᔨᒪᐅᑕ ᐊᔅᒄ ᒐᒋ ᐱᒪᑎᓯᑦ ᑎᑯᓯᓄᒐ,
ᑕᓐ ᒪᒃ ᒐ ‍ ᑎᔨᓐ ᒋᔾ ?”
ᐊᐅᑯᓐ ᐅ ᒋᔅᒋᓄᐊᒧᐛᑭᓐ ᑲ ‍ ᑎᐸᑕᐧᒃ ᐅᔭ ᒐᒂᔪᐛ,
ᑭᔭ ᑲ ‍ ᒥᓯᓇᐊᐧᒃ ᐅᔭ ᒐᒂᔪᐛ᙮
ᒋ ‍ ᒋᔅᒐᔨᒪᓄᐤ ᒪᒃ ᐊ ‍ ᑕᑈᒥᑭᓂᔨᒡ ᒥᓯᐛ ᑕᓐ ᑲ ᐃᓯ ‍ ᐎᑕᐧᒃ᙮
ᒥᒐᓂᔪᐤ ᒪᒃ ᐃᔭᐱᒡ ᑯᑎᒃ ᒐᒂᔪᐤ ᒋᓴᔅ ᐊᒋ ‍ ᐃᑐᑕᐧᒃ᙮
ᒥᓯᐛ ᐸᐸᐃᒄ ᐛᐎᑕᑭᓄᐅᒋ ᒐᒂᔪᐛ ᑕᓐ ᑲ ‍ ᐃᑎᑦ,
ᓇᒪ ᒋᐸ ᐅᒋ ‍ ᑕᐱᔅᑕᐛ ᐅᑕ ᐊᔅᒋᒡ ᐅᓯᑕᑭᓄᐅᒋ ᒥᓯᓇᐃᑭᓇ᙮